Pado, Martin, poslanec NR SR (2010-12-09):
Ďakujem pekne za slovo. Vážený pán podpredseda, vážené pani poslankyne, páni poslanci, vážení členovia vlády, interpelujem pána ministra vnútra Slovenskej republiky pána Lipšica. Vážený pán minister, skôr ako položím otázku, ktorá je gro mojej interpelácie, chcem uviesť celú záležitosť obšírnejšie. Začiatkom novembra 2006, povedal vtedajší predseda vlády Robert Fico, čaká nás možno niekoľko zaujímavých dní. Dňa 15. novembra 2006 v popoludňajších hodinách predviedli advokáta Ernesta Valka na políciu. Stalo sa tak na základe trestného oznámenia, ktoré polícia evidovala ešte od júla 2006. Nepýtam sa, prečo došlo k predvedeniu až po štyroch mesiacoch. Len na to poukazujem, pretože je to veľmi dôležitý fakt. Potom ako policajti vykonali, ako predviedli Ernesta Valka, vykonali prehliadku Valkovej advokátskej kancelárie a zabavili výpočtovú techniku s nosičmi dát a dokumentácie. Slovenská advokátska komora proti postupu polície protestuje. Polícia nepripúšťa, že sa dopustila protizákonného konania. Odvoláva sa na to, že pri zadržaní veci bol prítomný aj člen Advokátskej komory. Prípadom advokáta Valka sa zaoberala aj policajná inšpekcia. Vyšetrovala totiž zásah v priestoroch právnickej kancelárie. Vojenská prokuratúra začala trestné stíhanie, a to za zneužitie právomoci verejného činiteľa. 17. 11. 2006 sa prokurátor stotožnil s návrhom vyšetrovateľa úradu boja proti organizovanej kriminalite na vzatie do väzby advokáta Ernesta Valka, a to napriek tomu, že skutok sa podľa trestného oznámenia stal ešte v júli. Takže ak podľa vyšetrovateľa a prokurátorky, v novembri existoval dôvod na väzbu pre obavu, že budú v trestnej činnosti ďalej pokračovať, prečo polícia nezabránila pokračovaniu tejto trestnej činnosti počas štyroch mesiacov nekonania? Ďalej Ernest Valko bol obvinený z vydierania. Následne okresný súd neprijal argumenty vyšetrovateľa a prokuratúry a zamietol návrh na vzatie Ernesta Valka do väzby. Prokurátor podal sťažnosť na rozhodnutie okresného súdu, avšak krajský súd sa rovnako nestotožnil s návrhom vyšetrovateľa na vzatie Ernesta Valka do väzby. 17. 8. 2007 v kauze Valko nastal zvrat. Obvinili tých, čo obviňovali advokáta Valka. Október 2007, vyšetrovateľ ukončil vyšetrovanie údajného vydierania účtovníčky aj Vitekovcov a umožnil obvineným preštudovať spis. 7. apríla 2008 právnik Ernest Valko už nečelí obvineniam z vydierania. Dozorujúca prokurátorka zastavila stíhanie prípadného vydierania. 9. apríla 2008 šéf Úradu boja proti organizovanej kriminalite Ján Vaľo, vyšetrovateľ, ktorý prípad Ernesta Valka od začiatku riešil, odchádza z postu šéfa na vlastnú žiadosť k 15. aprílu 2008. Dôvody, pre ktoré odchádza z funkcie však nezverejnil. Bezpečnostný analytik hovorí: Ján Vaľo nesie vážnu zodpovednosť za nezákonné postupy v kauze Rehákovcov. V čase zatknutia pána Valka bol šéfom Úradu boja proti organizovanej kriminalite ako riadiaci manažér spoluzodpovedný za nezákonné postupy. V júli 2008 inšpekcia ministra vnútra definitívne rozhodla o policajnom zásahu v kancelárii Ernesta Valka, v novembri 2006 s tým, že pri zásahu polície došlo k pochybeniam. Podľa bratislavského vojenského obvodového prokurátora sa pochybenie malo týkať zaistenia servera a videorekordéra. V auguste 2008 Generálna prokuratúra po vyše štyroch mesiacoch opätovne vracia prípady vydierania na konanie a rozhodnutie dozorujúcej prokurátorke. 1. 10. 2009 trestné stíhanie Ernesta Valka Generálna prokuratúra definitívne zastavila. 28. júla 2010 správa, policajným viceprezidentom bude bývalý funkcionár polície Ján Vaľo. Vybral si ho nový policajný prezident Jaroslav Spišiak. Vaľo sa funkcie ujme od septembra. 16. november 2010 predsedníčka vlády Iveta Radičová sa v mene vlády Slovenskej republiky i svojom ospravedlnila počas oficiálnej pietnej spomienky venovanej zosnulému advokátovi a bývalému predsedovi Ústavného súdu ČSFR Ernestovi Valkovi za to, že nezabránili bezpráviu a útoku na jeho česť. 22. november 2010 minister vnútra Slovenskej republiky Daniel Lipšic vyslovil ľútosť, že Ernesta Valka polícia zadržala v roku 2006 v spomínanej kauze bratov Vitekovcov, jeho konanie nebolo trestným činom, vyhlásil šéf rezortu a dodal, že išlo o nepotvrdené obvinenia. Pán minister, ste členom vlády, na čele ktorej stojí predsedníčka vlády Iveta Radičová, ktorá sa 16. 11. 2010 v mene svojom, ale i v mene členov vlády ako celku ospravedlnila zosnulému advokátovi Ernestovi Valkovi za to, že nezabránili bezpráviu a útoku na jeho česť. 22. 11. ste sa, pán minister, ako minister vnútra alebo ste vyslovili ľútosť nad tým, že Ernesta Valka polícia zadržala v spomínanej kauze s tým, že jeho konanie nebolo trestným činom. Pán minister, šéfom Úradu boja proti organizovanej kriminalite v čase zatknutia pána Valka bol Ján Vaľo, vtedajší viceprezident, terajší viceprezident Policajného zboru, ktorý je spoluzodpovedný za nezákonné postupy, za ktoré sa ospravedlnila predsedníčka vlády, a vy ste nad nimi vyjadrili ľútosť. Tak sa pýtam, pán minister vnútra, či ospravedlnenia a vyslovenia ľútosti nebohému Ernestovi Valkovi, treba vnímať reálne alebo len virtuálne. Ak reálne, a o tom by som veľmi nerád pochyboval, potom sa pýtam, ako treba chápať zotrvávanie zodpovedného policajného funkcionára, ktorý ako riadiaci manažér je spoluzodpovedný za nezákonné postupy, za ktoré ste sa ospravedlnili na poste viceprezidenta Policajného zboru. Ďakujem pekne.